text: Nu er det slut med at holde i kø ved broen
  14 november 2017 kl. 13.54
  De sidste to måneder er Lillebæltsbroens bærende kabler blevet brandsikret, og det har dagligt skabt køer i myldretiden. Nu er arbejdet afsluttet. 
  Lange køer og forlænget rejsetid. Det har siden september været hverdag for de trafikanter, der kører over Lillebæltsbroen i myldretiden.
  Siden starten af september har der kun været to farbare spor på Lillebæltsbroen, fordi broens bærende kabler har skullet brandsikres. Først var det ét spor i retning mod Fyn, der var spærret. Efter lidt over en måned flyttede vejarbejdet over på den anden side af broen, og så har det været trafikanterne, der skulle mod Jylland, der har holdt i kø.
  Vejarbejdet skulle efter planen først have været færdigt i starten af december, men entreprenørerne har kappet mere end 14 dage af arbejdstiden, og derfor er alle broens spor allerede nu genåbnet.
  